
Lengyelország nemzetközi szerepének változása a rendszerváltás óta

Lengyelország a rendszerváltozás és az EU-hoz való csatlakozás óta hatalmas fejlődésen ment keresztül. Egy poszt-szovjet, „felzárkózó” országból nem egész két évtized alatt Európa egyik vezető állává nőtte ki magát. Csatlakozása során kétkedve figyelték fejlődését, mely 2004, de különösen 2007-től robbanásszerűen tört felfelé. Teljesítményével kivívta a „nagyhatalmak” elismerését, trükkös és tudatosan irányított politikájának köszönhetően pedig komoly stratégiai partnerként kezdték el kezelni, nem csak Európában, hanem a nagyvilágban is. Ezt Lengyelország kihasználja és igyekszik maximalizálni a jelenlegi pozíciójából származtatható előnyöket.
Külpolitikáját egymással szorosan összefüggő, főként történelmi és ebből következően szimbolikus tényezők befolyásolják. Ezek közül a legfontosabbak a kereszténység, a szuverenitás és a függetlenség, de ide sorolható a háborúk, a szocializmus és a rendszerváltás tapasztalata is.
Ezeket, valamint nemzetközi és lengyel belpolitikai szempontok együttes figyelembe vételével igyekszem bemutatni Lengyelország nemzetközi megítélésének fejlődési vonalát, szerepének, internacionális befolyásának változását. Dolgozatommal igyekszem betekintést nyújtani abba:
· hogyan befolyásolják a „kifelé történő” kommunikációt a gyakori belpolitikai változások és csatározások,
·  hogyan változtathatja meg az integráció folyamatát egy radikális nézet,
·  hogyan hat az európai politikára egy ország geopolitikai elhelyezkedéséből fakadó gazdasági előnye,
· mennyire befolyásolhatja egy karizmatikus, tudatos külügyminiszter,
· miként válik egy elmaradott ország Európa egyik hatalmává,valamint a hirtelen sikert miként használja fel a keleti-politikájában, az Európa-politikában és a regionális kapcsolatok alakításában.
A dolgozatban kvalitatív analízist végzek, a politikatudomány és az összehasonlítható történelemtudomány módszereinek alkalmazásával.



